Håndballjentene klare for EM
Av: Ines Zander Hviterussland var motstander i en fullpakket Stavanger Idrettshall da Norge spilte sin tredje kamp på veien mot EM 2014 i Ungarn og Kroatia. Kampen var på forhånd forventa å bli en lett gjennomkjøring for Norge, men til pause var resultatet 16-13. Etter pausen tok Hviterussland inn på Norges ledelse, men kom aldri nærmere enn 16-15. Etter det scoret Norge fire mål før gjestene klarte å svare. Likevel var det store hull i Norges forsvarsspill. Få nye spillere Landslagssjef Thorir Hergeirsson stilte med en tropp der 13 av spillerne var de samme som spilte VM-kvartfinalen mot Serbia. Etter den kampen fikk flere av de norske spillerne slakt på VGs spillerbørs. Til TV2 sier Hergeirsson at det var viktig for dem å vinne gruppen, men han ser forbedringspotensiale i laget. - Det var glitrende kontringsspill i perioder, med Herrem i spissen. Målvaktspilelt og forsvarsspillet var litt opp og ned. Hergeirsson sier også at de ikke var forberedt nok på Hviterusslands spillestil, og at samhandlingen i laget ikke var bra nok. Det lover han skal bli bedre til returoppgjøret på søndag. - Jeg hadde håpet at vi skulle fått justert oss underveis, men sdet klarte vi ikke. Hviterussland var teknisk sterke, og vi gikk for lett på fintene deres. Stange sto fram Blant troppens nye tilskudd kom Tine Stange inn for Ida Alstad, og scoret fem mål i sin første landslagskamp på nesten tre år. Hergeirsson trekker også fram Stange som en av spillerne som tok ansvar. Selv sier hun at det var deilig å være tilbake på landslaget, og til tross for tøff konkurranse har hun EM som mål. I tillegg til Stange fikk Pernille Wibe og Betina Riegelhuth sjansen i Hergeirssons ferskeste tropp. Herrem toppscorer Camilla Herrem ble kampens toppscorer, og satte ni av ti skudd. Etter kampen sier Herrem til TV2 at det var ekstra deilig å få så god klaff på hjemmebane. - Jeg følte at jeg hadde kontroll, og jeg fikk mange gode kontringspasninger og utspill. Norge leder sin kvalifiseringsgruppe, som består av Romania og Hviterussland. Norge står med seks av seks mulige poeng. Etter kveldens kamp gjenstår bare returkampen mot Hviterussland på søndag, men Norge er allerede klare for EM som spilles i desember.
(Norge - Hviterussland 33-29) Norges håndballjenter imponerte ikke, men tok en avgjørende seier i sin første kamp etter VM-fadesen i desember.